b'\n_START_ARTICLE_\nSilvester Vogrinec\n_START_SECTION_\n\xc5\xbdivljenje\n_START_PARAGRAPH_\nOtro\xc5\xa1tvo in mladost je pre\xc5\xbeivel na Ptuju, kjer je obiskoval O\xc5\xa0 Franca Osojnika in Gimnazijo Du\xc5\xa1ana Kvedra, jezikoslovno-dru\xc5\xbebene smeri. Na Pedago\xc5\xa1ki akademiji v Mariboru je \xc5\xa1tudiral zgodovino in dru\xc5\xbebeno-moralno vzgojo. Po diplomi je nadaljeval \xc5\xa1tudij zgodovine in sociologije na Filozofski fakulteti Ljubljana. Na Visoki poslovni \xc5\xa1oli DOBA Fakulteta Maribor je diplomiral iz ekonomije. Na Pedago\xc5\xa1ki fakulteti Koper dela magisterij iz inkluzivne pedagogike. V NUK-u (Narodni univerzitetni knji\xc5\xbenici) Ljubljana je opravil strokovni izpit za bibliotekarja. V prosveti je zaposlen kot u\xc4\x8ditelj in \xc5\xa1olski knji\xc5\xbeni\xc4\x8dar. Nekaj \xc4\x8dasa se je ukvarjal z novinarstvom in zalo\xc5\xbeni\xc5\xa1tvom. Ob pisanju v prostem \xc4\x8dasu pou\xc4\x8duje borilne ve\xc5\xa1\xc4\x8dine, ki so pomemben vir njegovega literarnega ter publicisti\xc4\x8dnega delovanja.\n_START_SECTION_\nDelo\n_START_PARAGRAPH_\nNapisal je prve romane o borilnih ve\xc5\xa1\xc4\x8dinah in velja za utemeljitelja tega literarnega \xc5\xbeanra v Sloveniji. Sodi tudi med za\xc4\x8detnike slovenskega \xc5\xa1portnega romana. Tak\xc5\xa1na dela so Karate bojevnik 1: Beli galeb, Gladiator, Karate bojevnik 2: Dvoboj, Slovenska Elektra: Bojevnica svetlobe. V tovrstnih romanih se prepletata \xc5\xa1portna in mladinska tematika. Roman o borilnih ve\xc5\xa1\xc4\x8dinah Kenin, telesni stra\xc5\xbear pa poseduje tudi prvine kriminalke._NEWLINE_Med mladinske romane sodijo Disko kraljica, Vrnitev kralja diskoteke, Maturant, ki obravnavajo arhetipske mladinske teme, kot so ljubezen, prijateljstvo, razo\xc4\x8daranja. Ana: prepovedana ljubezen razkriva prepovedano ljubezen dijakinje do u\xc4\x8ditelja in prika\xc5\xbee, kako je biti \xc5\xbertev medijskega lin\xc4\x8da._NEWLINE_V Katedri in zborniku Siriusu je med \xc5\xa1tudijem objavil kratke znanstveno fantasti\xc4\x8dne zgodbe. Do konca in naprej je znanstveno fantasti\xc4\x8dni roman o posmrtnem \xc5\xbeivljenju, karmi,  reinkarnaciji, angelih, mojstrih modrosti. _NEWLINE_Ljubezenski roman z naslovom Ljubezen v Parizu opisuje ljubezensko zgodbo med slovenskim profesorjem, pisateljem, ki i\xc5\xa1\xc4\x8de nov navdih in francosko \xc5\xa1tudentko, mlado manekenko, ki jo preganjajo sence preteklosti._NEWLINE_Njegova pesni\xc5\xa1ka zbirka Apokalipsa zdaj (Vogrinec) sodi v postmodernisti\xc4\x8dno poezijo. _NEWLINE_Na podro\xc4\x8dju publicistike je avtor prve zgodovine slovenskega karateja (Karate v Sloveniji) ter prve celovite zgodovine karateja v svetu (Karate med tradicijo in \xc5\xa1portom). Bil je glavni in odgovorni urednik revije za borilne ve\xc5\xa1\xc4\x8dine BUDO Sensei, glavni urednik revije Slovenski karate (izdajatelj Karate zveza Slovenije) ter pomo\xc4\x8dnik glavnega urednika hrva\xc5\xa1ke revije za borilne ve\xc5\xa1\xc4\x8dine Samurai. Bil je tudi glavni in odgovorni urednik \xc4\x8dasopisa Ptujski boben. Za revijo AURA in \xc4\x8dasopis \xc5\xa0tajerski tednik je pisal \xc4\x8dlanke in podlistke na temo duhovnosti in ezoterike.'